
	1.
	Likumprojekts (grozījumi)
 24. pants. Atsevišķās lietošanas tiesības nodibināšana un izbeigšanās
(1) Atsevišķās lietošanas tiesību var nodibināt uz tiesas sprieduma, darījuma, tai skaitā testamenta, vai dzīvojamās mājas īpašnieka lēmuma pamata, un šī tiesība ir nodibināta līdz ar tās nostiprināšanu zemesgrāmatā.
(2) Atsevišķās lietošanas tiesību uz konkrēto šās tiesības objektu nostiprina dzīvojamās mājas (kalpojošā nekustamā īpašuma) zemesgrāmatas nodalījumā kā lietu tiesību, kas apgrūtina nekustamo īpašumu, vienlaikus valdošā dzīvokļa īpašuma nodalījumā norādot tam par labu nodibināto atsevišķās lietošanas tiesību.
(3) Sadalot dzīvokļu īpašumos vienam īpašniekam piederošu dzīvojamo māju, mājas īpašnieks ir tiesīgs vienpusēji nodibināt atsevišķās lietošanas tiesības par labu attiecīgajiem sev piederošajiem dzīvokļu īpašumiem, kurus paredzēts atsavināt citām personām.
(4) Sadalot dzīvokļu īpašumos vienam īpašniekam piederošu dzīvojamo māju, mājas īpašnieks ir tiesīgs vienpusēji nodibināt atsevišķās lietošanas tiesības par labu sev pašam, tās nostiprinot dzīvojamās mājas zemesgrāmatas nodalījumā uz mājas īpašnieka vārda, lai pēc tam minētās tiesības atsavinātu attiecīgajiem dzīvokļu īpašumu ieguvējiem. Ja šādi nodibināta atsevišķās lietošanas tiesība tiek atsavināta dzīvokļa īpašuma ieguvējam, par to izdara attiecīgus pārgrozījumus dzīvojamās mājas nodalījuma ierakstos, vienlaikus valdošā dzīvokļa īpašuma nodalījumā norādot tam par labu nodibināto atsevišķās lietošanas tiesību.
(5) Saskaņā ar šā panta ceturto daļu par labu dzīvojamās mājas īpašniekam nodibinātās un dzīvokļu īpašumu ieguvējiem neatsavinātās atsevišķās lietošanas tiesības izbeidzas, līdzko sākotnējam mājas īpašniekam vairs nepieder neviens dzīvokļa īpašums. Dzīvokļu īpašnieku kopība ir tiesīga lūgt dzēst šādi izbeigušās atsevišķās lietošanas tiesības.
(6) Izbeidzoties dzīvokļa īpašumam, izbeidzas tam par labu nodibinātā atsevišķās lietošanas tiesība, izņemot gadījumu, kad dzīvokļa īpašums izbeidzas, to pievienojot citam dzīvokļa īpašumam.
(7) Atsevišķās lietošanas tiesība izbeidzas ar šās tiesības izlietotāja noteikti izteiktu atteikšanos no tās.
(8) Dzīvokļu īpašnieku kopība ir tiesīga celt prasību par atsevišķās lietošanas tiesības izbeigšanu, ja šās tiesības izlietotājs, īstenojot atsevišķās lietošanas tiesību, būtiski pārkāpj šā likuma noteikumus vai arī atsevišķās lietošanas tiesība nesamērīgi ierobežo citu dzīvokļu īpašnieku tiesības.
 
	Priekšlikums
Finanšu nozares asociācija, pārstāvot kredītiestāžu intereses, atzinīgi vērtē likumprojekta mērķi juridiski nostiprināt jaunu tiesību institūtu – atsevišķās lietošanas tiesības. Tomēr, lai nodrošinātu samērīgu aizsardzību ķīlas ņēmējiem (hipotekārajiem kreditoriem), lūdzam papildināt likumprojektu un saistītos normatīvos aktus ar šādiem priekšlikumiem:
Priekšlikums par 24. panta 7. un 8. daļu (Lietošanas tiesības izbeigšanās)
Īpašnieks var vienpusēji atteikties no atsevišķās lietošanas tiesības vai tā var tikt izbeigta ar dzīvokļu īpašnieku kopības prasību, pat ja tiesība ir ieķīlāta, neiesaistot ķīlas ņēmēju. Tas apdraud nodrošinājuma vērtību un banku intereses.
Priekšlikums papildināt likumprojektu, nosakot, ka:
- ja atsevišķās lietošanas tiesība ir ieķīlāta, īpašnieks nevar no tās atteikties bez ķīlas ņēmēja rakstveida piekrišanas;
- ja tiek celta prasība par atsevišķās lietošanas tiesības izbeigšanu (24. panta 8. daļa), tiesā obligāti tiek iesaistīts ķīlas ņēmējs kā trešā persona.
Šie grozījumi nepieciešami, lai aizsargātu hipotekārā kreditora tiesības, kas citādi var tikt apdraudētas, samazinoties nodrošinājuma vērtībai, nodrošinātu vienlīdzīgu attieksmi starp dzīvokļa īpašuma un atsevišķās lietošanas tiesību apgrūtinājumiem, mazinātu iespējamos tiesvedību un finanšu riskus.
 
Piedāvātā redakcija
-
	Agnese Brašmane (LFNA)

	2.
	Likumprojekts (grozījumi)
 26. pants. Rīcība ar atsevišķās lietošanas tiesību
(1) Atsevišķās lietošanas tiesību nošķirti no valdošā dzīvokļa īpašuma var atsavināt vienīgi citam attiecīgās dzīvojamās mājas dzīvokļa īpašniekam. Ja uz dzīvokļu īpašnieku kopīpašumā esoša zemesgabala atrodas vairākas dzīvojamās mājas, atsevišķās lietošanas tiesību uz daļu no minētā zemesgabala var atsavināt jebkuras dzīvojamās mājas dzīvokļa īpašniekam.
(2) Nav pieļaujams atsavināt daļu no atsevišķās lietošanas tiesības, izņemot tās atsavināšanu kopā ar valdošo dzīvokļa īpašumu vairākiem ieguvējiem, kuri dzīvokļa īpašumu iegūst kopīgi (noteiktās domājamās daļās).
(3) Atsevišķās lietošanas tiesību iespējams ieķīlāt vienīgi kopā ar valdošo dzīvokļa īpašumu.
 
	Priekšlikums
Finanšu nozares asociācija, pārstāvot kredītiestāžu intereses, atzinīgi vērtē likumprojekta mērķi juridiski nostiprināt jaunu tiesību institūtu – atsevišķās lietošanas tiesības. Tomēr, lai nodrošinātu samērīgu aizsardzību ķīlas ņēmējiem (hipotekārajiem kreditoriem), lūdzam papildināt likumprojektu un saistītos normatīvos aktus ar šādiem priekšlikumiem:
26. pants (Rīcība ar atsevišķās lietošanas tiesību)
Likumprojekts neparedz ķīlas ņēmēja piekrišanu atsevišķās lietošanas tiesības reģistrācijai, ja valdošais dzīvokļa īpašums jau ir ieķīlāts. Tāpat nav paredzēta aizlieguma atzīmes reģistrēšana attiecībā uz atsevišķām lietošanas tiesībām, kā tas ir dzīvokļa īpašuma gadījumā. Priekšlikums- Papildināt likumprojektu un Zemesgrāmatu likumu, nosakot, ka:
- ja valdošais dzīvokļa īpašums ir ieķīlāts, atsevišķās lietošanas tiesības var reģistrēt zemesgrāmatā tikai ar ķīlas ņēmēja rakstveida piekrišanu;
- attiecībā uz atsevišķām lietošanas tiesībām zemesgrāmatā tiek reģistrēta aizlieguma atzīme, kas liedz apgrūtināt vai atsavināt tiesības bez ķīlas ņēmēja piekrišanas.

